寄滿子權
作者：王令
朝代：宋

paragraphs: 吾愛子權詩，苦嚼味不盡。
窮思欲名狀，百比無一近。
初如貪追兵，屢請忽許進。
旗旄左右幢，戟劍後先刃。
方爭奮拏先，忽覩斬亂狥。
徐驅得平郊，萬甲合一陣。
偏裨走起頗，中間坐吳臏。
喊呀鬭志酣，彷彿窮敵訒。
前軍奔交兵，後馬走斷紖。
須臾聲金收，萬噪快一儁。
羣降挑戈矛，叩拜乞用釁。
蒼黄請命間，竊視不敢瞬。
玄雲壓空虚，半夜暴霆震。
睡耳起欲掩，驚仆失肝腎。
壯者固已然，况余乃齠齔。
及其久詳味，欲吐復自恡。
有如羅百珍，次第嘬嚼順。
貪豐不辭多，愛美忘餘餕。
故其留人口，雖久咽喉潤。
何時匹馬來，畏愛氣兩振。
唯其未合間，如不獲謝藺。
望風爲此詩，顛倒猶合燼。